ลูกค้าประกันญี่ปุ่นยิ้มได้
บริษัทไม่ทิ้งจ่ายเงินให้แน่นอนชาติอื่นขอดูหลักฐานก่อนจ่าย
30 ต.ค. 2565

บริษัทไม่ทิ้งจ่ายเงินให้แน่นอนชาติอื่นขอดูหลักฐานก่อนจ่าย
บริษัทนายหน้าประกันภัย มั่นใจญี่ปุ่นจ่ายเคลมลูกค้าก่อนประเทศอื่น เหตุเป็นวัฒนธรรมเฉพาะ 
นายพิชิต เมฆกิตติกุล กรรมการผู้จัดการ บริษัท อินดิเพนเดนท์ คอนซัลแตนท์ อดีตนายกสมาคมนายหน้าประกันภัยหลายสมัย เปิดเผยว่า จากเหตุการณ์น้ำท่วมใหญ่ในครั้งนี้ ลูกค้าที่ทำประกันภัยกับบริษัทประกันภัยญี่ปุ่นจะได้รับการชดใช้ค่าสินไหมทดแทนก่อนลูกค้าที่ทำประกันภัยกับประเทศอื่น เนื่องจากเป็นวัฒนธรรมในการทำธุรกิจประกันภัยของญี่ปุ่นที่แตกต่างจากชาติอื่นๆ
“จากประสบการณ์ลูกค้าที่ทำประกันกับบริษัทญี่ปุ่นจะได้รับการชดใช้สินไหมก่อน ซึ่งวัฒนธรรมเขาจะจ่ายออกมาบางส่วนก่อน เพื่อให้นำมาฟื้นฟูความเสียหาย หลังจากหลักฐานครบแล้วจึงจะจ่ายออกมาอีกรอบ ขณะที่บริษัทประกันภัยประเทศอื่นๆ จะต้องขอดูหลักฐานให้ครบก่อนแล้วจึงจะจ่ายออกมา” นายพิชิต กล่าว
นายพิชิต กล่าวว่า ในการเตรียมตัวชดใช้ค่าสินไหมทดแทนมีสองแนวทางคือ หนึ่ง สำรองจ่ายลูกค้าไปก่อนด้วยสภาพคล่องหรือเงินสดของบริษัทเอง ซึ่งจะต้องทำการแปลงสภาพสินทรัพย์ให้เป็นเงินสดให้ได้มากที่สุด แล้วนำไปหักลบกลบหนี้กับประกันภัยต่อในภายหลัง สอง การเรียกเงินสดจากบริษัท ประกันภัยต่อ เข้ามาก่อนเพื่อเตรียมรอจ่าย
สำหรับกรณีที่รัฐบาลออกมาให้ข่าวว่าบริษัท ประกันภัยต่อ หรือรีอินชัวเรอร์ จะไม่รับประกันภัยในประเทศไทยและจะมีการทิ้งประเทศไทย ทำให้ลูกค้าเกิดความเข้าใจผิด ซึ่งจากการประชุมบริษัทรับประกันภัยต่อทั่วโลกที่ประเทศสิงคโปร์ปลายเดือนที่ผ่านมา ทางบริษัท ประกันภัยต่อ ยืนยันจะยังคงเข้ามารับประกันภัยในประเทศไทยต่อไป แต่อาจจะมีการแยกสัญญาออกมาอีกหนึ่งฉบับ สำหรับประกันภัยพายุ น้ำท่วม แผ่นดินไหว และบริษัทประกันภัยไทยจะต้องจ่ายเบี้ยประกันภัยเพิ่ม 
สำหรับปัจจัยที่บริษัท ประกันภัยต่อ ใช้ในการพิจารณารับประกันภัย คือ ความถี่ในการเกิดเหตุและสถิติในการเรียกร้องค่าสินไหมทดแทนในอดีตที่ผ่านมา หากบริษัทประกันภัยใดมีลูกค้าที่ดีไม่ค่อยมีความเสียหายมั่นใจว่าบริษัท ประกันภัยต่อ ยังต่อสัญญา ส่วนบริษัทที่มีลูกค้าเคลมจำนวนมากอาจจะไม่ได้รับการต่อสัญญาทันที